Document ID: 32004R1899

Title and Content:
ΚΑΝΟΝΙΣΜΌΣ (ΕΚ) αριθ. 1899/2004 ΤΗΣ ΕΠΙΤΡΟΠΉΣ της 29ης Οκτωβρίου 2004 σχετικά με την τροποποίηση του κανονισμού (ΕΚ) αριθ. 2342/1999 για τον καθορισμό των λεπτομερειών εφαρμογής του κανονισμού (ΕΚ) αριθ. 1254/1999 του Συμβουλίου περί κοινής οργανώσεως της αγοράς στον τομέα του βοείου κρέατος όσον αφορά τα καθεστώτα πριμοδοτήσεων Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, τον κανονισμό (ΕΚ) αριθ. 1782/2003 του Συμβουλίου, της 29ης Σεπτεμβρίου 2003, για τη θέσπιση κοινών κανόνων για τα καθεστώτα άμεσης στήριξης στα πλαίσια της κοινής γεωργικής πολιτικής και τη θέσπιση ορισμένων καθεστώτων στήριξης για τους γεωργούς και την τροποποίηση των κανονισμών (ΕΟΚ) αριθ. 2019/93, (ΕΚ) αριθ. 1452/2001, (ΕΚ) αριθ. 1453/2001, (ΕΚ) αριθ. 1454/2001, (ΕΚ) αριθ. 1868/94, (ΕΚ) αριθ. 1251/1999, (ΕΚ) αριθ. 1254/1999, (ΕΚ) αριθ. 1673/2000, (ΕΟΚ) αριθ. 2358/71 και (ΕΚ) αριθ. 2529/2001 (1) και ιδίως το άρθρο 155, Εκτιμώντας τα ακόλουθα: (1) Το άρθρο 42 του κανονισμού (ΕΚ) αριθ. 2342/1999 της Επιτροπής (2) προβλέπει τους κανόνες για το έτος καταλογισμού των ζώων που αποτελούν αντικείμενο αιτήσεων για, μεταξύ άλλων, την ειδική πριμοδότηση. Εν αναμονή της εφαρμογής από τα κράτη μέλη του καθεστώτος ενιαίας ενίσχυσης που καθορίστηκε από τον τίτλο III του κανονισμού (ΕΚ) αριθ. 1782/2003, οι παραγωγοί μπορούν να αποφασίσουν να πραγματοποιήσουν νωρίτερα τη σφαγή των ζώων στο τέλος του 2004 για να λάβουν την ειδική πριμοδότηση η οποία χορηγείται κατά τη σφαγή, σύμφωνα με το άρθρο 4 παράγραφος 6 του κανονισμού (ΕΚ) αριθ. 1254/1999 του Συμβουλίου, της 17ης Μαΐου 1999, περί κοινής οργανώσεως αγοράς στον τομέα του βοείου κρέατος (3). (2) Ο υπερβολικός φόρτος εργασίας στα σφαγεία στο τέλος του 2004 και στη συνέχεια η μείωση του φόρτου εργασίας στην αρχή του επόμενου έτους μπορεί να έχουν ως αποτέλεσμα τη διατάραξη της αγοράς βοείου κρέατος. Κατά συνέπεια, πρέπει να προβλεφθεί διάταξη που θα επιτρέπει στους παραγωγούς, για μία περιορισμένη χρονική περίοδο, να υποβάλουν αίτηση ειδικής πριμοδότησης στο πλαίσιο του έτους 2004 για τα ζώα που είναι επιλέξιμα για ενίσχυση στις 31 Δεκεμβρίου 2004 και τα οποία πρόκειται να σφαχτούν στις αρχές του 2005. (3) Η έκταση του κινδύνου διατάραξης της αγοράς βοείου κρέατος ως αποτέλεσμα της ασυνήθιστης αύξησης της σφαγής εξαρτάται από την υφιστάμενη δυναμικότητα σφαγής σε κάθε κράτος μέλος. Για το λόγο αυτό, η διάρκεια της περιόδου κατά την οποία μπορεί να πραγματοποιηθεί η σφαγή των ζώων μπορεί να διαφέρει ανάλογα με το κράτος μέλος. Κατά συνέπεια, πρέπει να προβλεφθεί διάταξη που να επιτρέπει στα κράτη μέλη να καθορίσουν τη διάρκεια της περιόδου σφαγής, μεταξύ της 1ης Ιανουαρίου και της 31ης Μαρτίου 2005. (4) Εφόσον τα κράτη μέλη αποφασίσουν να χορηγήσουν την ειδική πριμοδότηση κατά τη σφαγή, το άρθρο 4 παράγραφος 6 του κανονισμού (ΕΚ) αριθ. 1254/1999 προβλέπει ότι για τους ταύρους το κριτήριο της ηλικίας που αναφέρεται στο άρθρο 4 παράγραφος 2 στοιχείο α) αντικαθίσταται από το ελάχιστο βάρος σφαγίου. Προφανώς, όσον αφορά τα ζώα που θα σφαχτούν μετά τις 31 Δεκεμβρίου 2004, δεν θα είναι πλέον δυνατό να καθοριστεί εάν πληρούσαν το κριτήριο του βάρους το αργότερο κατά την ημερομηνία αυτή. Για να αποφευχθεί ζώα να παρουσιάζονται για σφαγή και να αποτελούν αντικείμενο αίτησης πριμοδότησης τα οποία διαφορετικά δεν θα πληρούσαν το κριτήριο του βάρους στις 31 Δεκεμβρίου 2004, πρέπει να αντικατασταθεί το κριτήριο βάρους με το κριτήριο ηλικίας στην περίπτωση που ένας αιτών θέλει να προσφύγει στο μέτρο αυτό. (5) Κατά συνέπεια, ο κανονισμός (ΕΚ) αριθ. 2342/1999 πρέπει να τροποποιηθεί αναλόγως. (6) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης άμεσων πληρωμών, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Ο κανονισμός (ΕΚ) αριθ. 2342/1999 τροποποιείται ως εξής: 1) Στο άρθρο 8 παράγραφος 5 προστίθεται το ακόλουθο εδάφιο: «Κατά παρέκκλιση από το άρθρο 4 παράγραφος 6 του κανονισμού (ΕΚ) αριθ. 1254/1999 στα κράτη μέλη που αποφασίζουν να εφαρμόσουν το καθεστώς ενιαίας ενίσχυσης, σύμφωνα με τον τίτλο III του κανονισμού (ΕΚ) αριθ. 1782/2003 του Συμβουλίου (4) από την 1η Ιανουαρίου 2005, οι ταύροι που σφάζονται κατά την περίοδο που αναφέρεται στο άρθρο 42 παράγραφος 4 είναι επιλέξιμοι για τη χορήγηση της ειδικής ενίσχυσης, εάν πληρούν το κριτήριο ηλικίας που ορίζεται στο άρθρο 4 παράγραφος 2 στοιχείο α) του κανονισμού (ΕΚ) αριθ. 1254/1999, στις 31 Δεκεμβρίου 2004. Η απόδειξη της σφαγής πρέπει να διευκρινίζει την ηλικία του ζώου. 2) Στο άρθρο 42, το ακόλουθο εδάφιο παρεμβάλλεται μετά το τρίτο εδάφιο: «Κατά παρέκκλιση από το πρώτο και δεύτερο εδάφιο καθώς και από το άρθρο 35 παράγραφος 1, στα κράτη μέλη που αποφασίζουν να εφαρμόσουν το καθεστώς ενιαίας ενίσχυσης σύμφωνα με τον τίτλο III του κανονισμού (ΕΚ) αριθ. 1782/2003 από την 1η Ιανουαρίου 2005, μπορεί να χορηγηθεί ειδική πριμοδότηση στο πλαίσιο της δυνατότητας που προβλέπεται στο άρθρο 8 παράγραφος 1, εάν το ζώο σφαχτεί κατά την περίοδο που ορίζεται από το κράτος μέλος, μεταξύ της 1ης Ιανουαρίου και της 31ης Μαρτίου 2005 και εάν η αίτηση πριμοδότησης για το ζώο αυτό υποβληθεί το αργότερο στις 15 Απριλίου 2005 για το ημερολογιακό έτος 2004 μετά από αίτηση του παραγωγού. Τα βόδια είναι επιλέξιμα για πριμοδότηση στις 31 Δεκεμβρίου 2004 κατά την έννοια του άρθρου 4 παράγραφος 2 στοιχείο β) του κανονισμού (ΕΚ) αριθ. 1254/1999. Στην περίπτωση αυτή, το έτος καταλογισμού είναι το 2004 και το ποσό της πριμοδότησης είναι εκείνο που ισχύει στις 31 Δεκεμβρίου 2004.» Άρθρο 2 Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 29 Οκτωβρίου 2004.

Classification Labels:
1474
1469
1466
574

Label Descriptions:
{"1474": "Κοινή Αγροτική Πολιτική Ευρωπαϊκής Ένωσης (ΟΠ.Ε.Κ.Ε.Π.Ε.)", "1469": "Υπουργείο Γεωργίας", "1466": "Γεωργική νομοθεσία", "574": "ΓΕΩΡΓΙΑ ΔΑΣΟΚΟΜΙΑ ΚΑΙ ΑΛΙΕΙΑ"}

EuroVoc IDs (Original): 2477
2737
2443

EuroVoc IDs (Expanded): 2477
2737
2443

Dataset Source: meu

Split: train